PROKAL.CO, PANJUL –maaf haja ngini ngaran karangan panulis wara - tumatan lagi halus bacita-cita jadi urang sugih. Kada harat banar pang sabujuran cita-cita Panjul. Inya baharap kawa baisi rumah wan oto sorang.
Supaya cita-citanya kasampaian Panjul cangkal bagawi. Pokoknya apa haja digawinya asal halal wan mahasilkan duit. Rupanya usaha Panjul bahasil. Katuhukan bagawi, Panjul kawa jua manabung wan manukar oto biar bakas haja.
Harian itu sungsung Panjul sudah kaluar gasan tulak manuju surum panjualan oto bakas di hujung kampungnya. Di sana banyak oto murah dijual wan kawa dicubai sabalum manukar wan mambayari.
Babaya sampai balaluan Panjul mulai mamilih oto sasuai duit di kampungnya. Tuhuk Panjul bakuliling, akhirnya dipilihnya jua oto nang murah.
Bangaran kada cucuk wan warnanya, limbah mambayari harga oto langsung haja Panjul manuju bingkil. “Tolong ikam catkan oto unda wan warna nang dianggap baik. Ongkosnya unda bayari di muka nah. Kena saminggu unda ambil oto unda. Tuntung kada kira-kira,” Panjul mamadahi tukang bingkil.
Limbah saminggu, Panjul balaluan datang ka bingkil handak maambil oto. Takajut Panjul malihat warna otonya pina mantiring banar warnanya. Warnanya hijau anum.
“Bah cucuk banar warnanya ini, unda katuju banar nah,” Panjul basuara.
Handak manarai otonya, Panjul balaluan haja bakuliling kampung. Kanapa katuhukan bakuliling oto Panjul bairingan wan oto sapasial maangkut sampah.
Takajut Panjul babaya mahatiakan bujur-bujur. Panjul hanyar sadar warna sampai ka mudil otonya sama banar wan oto tukang angkut sampah di hadapannya.
“Nah iya am ini. Bisa disangka urang oto sampah jua ampun unda ni. Salah cat warna oto unda,” jar Panjul sambil manjajak gas mandahului oto tukang angkut sampah di hadapannya. (rin/beb)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn